  Виталий Пронин  Туэ ӝыны ар куспын гинэ 554 муртлэн шараяськиз иммунитетэз куашкатӥсь через. Кылем арлэн та вакытэныз ӵошатыса, со 10 процентлы тросгес. 2015-тӥ арын Удмуртиын 1 сюрс 19 мурт тодӥз, ВИЧ-инфекция бордаз ӝабырскемын шуыса. Удмуртиысь Паласькись висёнъёсын но СПИД-эн нюръяськонъя но алонъя элькун центрлэн ивортэмезъя, республикаямы али 8 сюрслэсь уно адямиослэн ВИЧ-инфекцизы вань, 5 сюрслэсь уноез - воргоронъёс, кылемез - нылкышноос. Черламъёслэн шоро-куспо арлыдзы - 18-30 арес. Тужгес но шугъяськытӥсь югдур Глазов, Камбарка, Яр ёросъёсын. 56 процентэз черламъёс наркотик пыр инфекция шедьтэмын, мукетъёсыз матысь кусыпъёс дыръя ог-огзылы висён кузьмамын.Со сяна, Удмуртиысь Роспотребнадзоръя управленилэн пресс-службаез ивортэ: Удмуртиын улӥсьёс тросгес тэйӟыны кутскизы. Туэ ӝыны ар куспын 502 учыр шараямын, миымен ӵошатыса, со 47 процентлы уногес. Вир юись кибыос ӵемысь каръясько нылпиослэн йыразы. Нош пыэдэн но мукет кынман висёнъёсын туэ ичигес висиськеммы. Куать толэзь ӵоже 264 сюрс пала адями шугектэм ке, кылем арын 308 сюрслэсь уно калык висем вылэм. Будӥз пудо-животъёсын сэрен вӧсь луэмъёслэн лыдзы. Эмъяськон юртъёсы вазиськиз 2 сюрс 641 мурт. Соосты гурт животъёс но пуныос-коӵышъёс куртчизы, пе. Эшшо 43-зэ куртчылӥзы кыр пӧйшуръёс (кылем арын таӵеос 25 кузя гинэ вал).Галина Семёнова Теги: тазалык  